Document ID: /roh_data/filtered/fineweb-2-filterrobots_roh.jsonl.gz/73755

Tras la Lescha federala davart il dossier electronic dal pazient (LDEP) na datti naginas midadas en connex cun l'attribuziun da las cumpetenzas e cun la dumonda da responsabladad.
Cun il DEP avais Vus a disposiziun ina nova funtauna d'infurmaziuns. Per l'obligaziun da diligenza existenta na mida quai nagut. Sco fin ussa decidais Vus en la situaziun concreta, tge infurmaziuns che Vus As procurais, nua che Vus las tschertgais e sche Vus las vulais resguardar per Vossa lavur. Il DEP n'è betg concepì sco plattafurma per archivar tut ils documents e tut las infurmaziuns da las pazientas e dals pazients. Mo documents ch'èn necessaris per l'ulteriur tractament duain vegnir arcunads en il DEP. Perquai duessas Vus far stim da deponer en il DEP mo infurmaziuns relevantas per il tractament. Per far quai n'èsi betg necessari da dumandar mintga giada il consentiment da la pazienta u dal pazient. Sche Vossa pazienta u Voss pazient ha in DEP, pudais Vus partir dal fatg ch'ella u el è d'accord che documents vegnan arcunads là. En il cas singul po ina pazienta u in pazient dentant pretender ch'ils documents davart il tractament actual na vegnian betg arcunads en il DEP.
I valan las reglas usitadas en connex cun dumondas da responsabladad
Las dumondas da responsabladad èn regladas en ils artitgels 41 e 97 ss. DO sco er en las leschas spezialas respectivas (guardar er art. 1 al. 4 LDEP). Il DEP na stgaffescha nagina situaziun che n'è betg cuvrida tras las reglas vertentas. Tras la Lescha federala davart il dossier electronic dal pazient (LDEP) na datti naginas midadas tar l'attribuziun da las responsabladads e la dumonda da responsabladad. La dumonda, sche las obligaziuns da diligenza èn vegnidas violadas sin basa d'in sbagl, sto adina vegnir giuditgada tenor las circumstanzas en il cas singul concret. En quest connex èsi decisiv, sch'ina persuna spezialisada dal sectur da sanadad ha prendì ina decisiun giustifitgabla en la situaziun da quella giada sin fundament da las infurmaziuns existentas e sin basa da las pussaivladads diagnosticas u terapeuticas. Tgi che maina ina documentaziun da la pazienta u dal pazient, sto quintar gia oz che terzas persunas sa fidian da las indicaziuns ch'èn cuntegnidas là. Ella u el po vegnir fatga responsabla u responsabel envers las pazientas ed ils pazients, sche quellas e quels vegnan donnegiads en il rom dal tractament tras terzas persunas, perquai che la documentaziun è incumpletta u cuntegna faussas indicaziuns.
Link extern: Ulteriuras infurmaziuns davart la responsabladad en connex cun l'utilisaziun dal DEP (en tudestg)
Link extern: Mussavia pratic da la FMH: Basas giuridicas en il mintgadi medicinal (en tudestg)